ตรวจหาตำหนิเล็กๆ น้อยๆ ตัดสินความน่าเชื่อถือของผู้ขาย
บางครั้งอาจเป็นเรื่องยากที่จะหาข้อแตกต่างระหว่างของปลอมที่ถูกผลิตโดยผู้เชี่ยวชาญ กับนาฬิกาโรเล็กซ์ของแท้ ในการจับผิดเรื่องนี้ คุณอาจจำเป็นต้องลงลึกถึงรายละเอียดเล็กๆ ที่ซับซ้อนของนาฬิกา ซึ่งเป็นส่วนที่ยากที่สุดในการปลอมแปลง เริ่มต้นด้วยการลองหาเลขซีเรียลนัมเบอร์ของนาฬิกา คุณอาจจำเป็นต้องถอดสายนาฬิกาออก ซึ่งทำได้โดยกดให้ข้อต่อที่ยึดสายนาฬิกากับตัวเรือนหลุดออกจากตำแหน่ง โดยใช้เข็มหมุดกระดาษ หรือวัตถุที่มีขนาดใกล้เคียงกัน อย่างไรก็ตาม หากคุณรู้สึกไม่สบายใจที่จะทำด้วยตัวเอง คุณสามารถให้ช่างที่มีความชำนาญทำให้คุณ โดยเลขซีเรียลนัมเบอร์ควรถูกสลักอยู่ระหว่างเขี้ยวยึดสายนาฬิกาที่ตำแหน่ง 6 นาฬิกา ส่วนล่างของหน้าปัด  ตัวอักษรบนเลขซีเรียลนัมเบอร์ต้องสมบูรณ์ และถูกต้องครบถ้วน โดยเส้นต้องมีความคมชัด ของปลอมบางเรือนใช้วิธีการกัดด้วยกรด ซึ่งทำให้เกิดเครื่องหมายเลขซีเรียลนัมเบอร์ มีลักษณะเป็นเม็ดทรายหากส่องด้วยแว่นขยาย  ระหว่างชุดเขี้ยวในด้านตรงข้าม ควรมีเครื่องหมายที่คล้ายคลึงกัน เนื่องจากเครื่องหมายนี้เป็นเลขอ้างอิงตัวเรือน และจะถูกทำสัญลักษณ์ด้วยข้อความ “ORIG ROLEX DESIGN”   โรเล็กซ์ของแท้จะสลักตัวเลขระหว่างเขี้ยวได้คมชัดเจน ของปลอมมักพยายามเลียนแบบ แต่ผลที่ได้มักดูเหมือนตัวเลขซีเรียลนัมเบอร์นี้ถูกกัดลงไปบนผิวแบบหยาบๆ จำไว้ว่าควรดูวันที่ที่นาฬิกาของคุณถูกผลิตจากเลขซีเรียลนัมเบอร์ เวปไซต์ที่เป็นแหล่งข้อมูลที่เป็นประโยชน์หลายเวปไซต์ (เช่น เว็บนี้) สามารถช่วยคุณในเรื่องนี้ได้เป็นอย่างดี ตั้งแต่ในยุคแรกๆ จนถึงกลางศตวรรษที่ 20 โรเล็กซ์เริ่มสลักเครื่องหมายการค้าที่เป็นสัญลักษณ์มงกุฎในขีดบอกชั่วโมงบนหน้าปัดนาฬิกาของพวกเขา  หากนาฬิกาของคุณถูกผลิตในช่วงทศวรรษที่ผ่านมา คุณอาจจะเห็นสัญลักษณ์เล็กๆ ที่เป็นลักษณะแท้นี้ได้ โดยใช้แว่นขยาย หรือเลนส์ส่องเครื่องเพชรพลอยตรวจสอบขีดบอกชั่วโมงส่วนปลายที่ตำแหน่ง 6 นาฬิกาอย่างละเอียด สิ่งที่คุณต้องการจะหา คือสัญลักษณ์มงกุฎที่เหมือนกับสัญลักษณ์ขนาดใหญ่ที่แสดงอยู่ในด้านตรงข้าม แต่ด้วยขนาดที่เล็กมากๆ ทำให้เป็นเรื่องยากในการหา คุณอาจลองใช้แสงไฟส่องทำมุมเข้าหาหน้าปัดนาฬิกา จะทำให้คุณหาสัญลักษณ์ดังกล่าวได้ง่ายขึ้น  ของปลอมบางเรือนพยายามที่จะเลียนแบบการสลักนี้ แต่เป็นเรื่องยากมากๆ ที่จะเลียนแบบให้ได้ความแม่นยำเหมือนนาฬิกาโรเล็กซ์ของแท้ อย่างไรก็ตาม หากสัญลักษณ์มีขนาดที่ใหญ่พอมองเห็นได้ด้วยตาเปล่า อาจเป็นไปได้ว่าเป็นนาฬิกาโรเล็กซ์ปลอม อีกหนึ่งลักษณะที่บ่งบอกว่าเป็นของแท้ คือ ตัวอักษรสลักมีความละเอียด โดยปกติจะอยู่รอบๆ หน้าปัดของนาฬิกาโรเล็กซ์ ให้ตรวจสอบตัวอักษรเหล่านี้ด้วยแว่นขยาย หรือเลนส์ส่องเครื่องเพชรพลอย ตัวอักษรต้องละเอียด คมชัด และสวยงาม โดยปราศจากตำหนิใดๆ นอกจากนี้ ตัวอักษรควรถูกสลักลงบนขอบโลหะ หากคุณเห็นว่าตัวอักษรถูกวาด หรือพิมพ์ลงบนขอบหน้าปัดนาฬิกา มีความเป็นไปได้สูงว่าเป็นนาฬิกาปลอม โดยทั่วไป นาฬิกาทั้งหมดจากซีรี่ย์ โรเล็กซ์ ออยสเตอร์ มีการสลักนี้อยู่ด้วย แต่นาฬิกาในซีรี่ย์ เซลลินี่ บ่อยครั้งมีการออกแบบที่ไม่เป็นตามมาตรฐานทั่วไป (เช่น หน้าปัดสี่เหลี่ยม เป็นต้น) ทำให้บางรุ่นอาจไม่ปรากฏการสลักนี้บนขีดบอกชั่วโมง นาฬิกาโรเล็กซ์เกือบทุกรุ่น มีสัญลักษณ์มงกุฎในหน้าปัด โดยจะอยู่ด้านบนสุดใกล้กับขีดบอกชั่วโมงที่ตำแหน่ง 12 นาฬิกา หากคุณตรวจสอบสัญลักษณ์นี้ด้วยแว่นขยาย บางทีอาจมองเห็นตำหนิที่บ่งบอกว่าเป็นของปลอม โดยวงกลมที่อยู่บนปลายของมงกุฎต้องนูน และเส้นขอบของมงกุฎควรส่องแสงเป็นประกายโลหะมากกว่าภายใน  หากสัญลักษณ์มงกุฎดูมีราคาถูก หรือแบนราบเมื่อส่องด้วยแว่นขยาย บ่งบอกได้ถึงงานฝีมือที่ไม่มีคุณภาพ (และเป็นตัวชี้วัดได้เป็นอย่างดีว่าเป็นของปลอม) นาฬิกาโรเล็กซ์ขึ้นชื่อในเรื่องความสมบูรณ์แบบ แม้แต่ตำหนิที่ไม่สามารถตรวจพบได้จุดเล็กๆ ก็อาจเป็นสิ่งชี้วัดได้ว่านาฬิกาโรเล็กซ์ของคุณไม่ได้มาตรฐานตามที่มันควรจะเป็น ตรวจสอบตัวอักษรบนหน้าปัดนาฬิกาของคุณด้วยกระจกขยาย หรือเลนส์ส่องเครื่องเพชรพลอย โดยตัวอักษรแต่ละตัวต้องมีความสมบูรณ์แบบ เส้นตัวอักษรต้องคม และแม่นยำ ในขณะที่ส่วนโค้งของตัวอักษรต้องโค้งมนไร้ที่ติ ช่องไฟระหว่างคำ และตัวอักษรต้องมีความสม่ำเสมอ หากคุณสังเกตเห็นว่าตัวอักษรตัวใดตัวหนึ่งดูไม่เท่ากับตัวอื่นๆ หรือมีรอยเปื้อน เมื่อส่องด้วยกระจกขยาย นี่เป็นสัญญาณบ่งบอกว่านาฬิกาของคุณใช้เทคโนโลยีในการพิมพ์ตัวอักษรต่ำกว่ามาตรฐาน และไม่น่าจะใช่นาฬิกาโรเล็กซ์ นอกจากนี้ การสะกดคำผิด เป็นข้อบ่งชี้ที่ฟันธงได้เลยว่าเป็นนาฬิกาปลอม ทุกๆ อย่างเกี่ยวกับโรเล็กซ์ ควรดูเลอค่า สง่างาม และสมบูรณ์แบบ ซึ่งก็รวมไปถึงกล่องบรรจุนาฬิกาด้วยเช่นกัน นาฬิกาโรเล็กซ์ของแท้จะมาในกล่องบรรจุเครื่องเพชรพลอยที่ดูมีค่า มีราคา ซึ่งโดยทั่วไปในกล่องจะมีหมอนรองนาฬิกา ไว้สำหรับยึดนาฬิกาให้อยู่กับที่ และจัดแสดงตัวเรือนภายในกล่องให้ดูสวยงามเป็นระเบียบ รวมไปถึงผ้าเช็ดนาฬิกาผืนเล็ก สำหรับทำความสะอาด และขัดเช็ดนาฬิกา ทั้งนี้กล่องนาฬิกาทั้งหมดต้องมีชื่อ และสัญลักษณ์อย่างเป็นทางการของโรเล็กซ์ระบุชัดเจน นอกจากนี้ นาฬิกาควรมาพร้อมกับคู่มือการใช้งาน และเอกสารใบรับประกัน หากนาฬิกาขาดสิ่งใดสิ่งหนึ่งตามที่กล่าวมา อาจเป็นไปได้ว่าไม่ใช่ของแท้ ซื้อนาฬิกาด้วยตัวเองจากร้านข้างถนนเป็นเรื่องเสี่ยงอย่างมหันต์ เนื่องจากหากไม่มีกล่องบรรจุนาฬิกา ไม่มีทางที่จะบอกได้ว่าเป็นของแท้ โปรดใช้วิจารณญาณให้ถี่ถ้วน โดยร้านขายเครื่องเพชรพลอย หรือนาฬิกาชั้นนำที่มีชื่อเสียงมีความเป็นไปได้สูงมากๆ ว่าขายนาฬิกาโรเล็กซ์ของแท้ หากเทียบกับร้านข้างถนนเล็กๆ หรือแผงลอย นาฬิกาโรเล็กซ์สามารถมีราคาสูงถึงหลักหลายแสนบาท ดังนั้นใครก็ตามที่ขายนาฬิกายี่ห้อนี้ควรต้องมีกำลังทุนมากพอที่จะเป็นเจ้าของธุรกิจถูกกฏหมายได้ หากคุณไม่แน่ใจว่าร้านค้าไหนเป็นร้านค้าตัวแทนโรเล็กซ์ที่มีชื่อเสียง ให้เข้าไปดูรายชื่อร้านค้าตัวแทนโรเล็กซ์ที่ผ่านการรับรองทางออนไลน์ ได้ที่เวปไซต์ เหล่านี้ ร้านรับจำนำสามารถมีนาฬิกาโรเล็กซ์ทั้งของแท้ และของปลอมปะปนกันได้ ขึ้นอยู่กับคนที่ขายนาฬิกา ร้านรับจำนำบางร้านพยายามที่จะขายนาฬิกาของแท้เท่านั้น ในขณะที่บางร้านอาจทำเป็นไม่รู้ไม่ชี้แล้วหลอกขายของปลอม หากคุณไม่รู้ร้านรับจำนำไหนเชื่อถือได้ ลองอ่านบทวิจารณ์ และบททดสอบของร้านต่างๆ ทางออนไลน์ ก่อนการตัดสินใจซื้อ เมื่อพูดถึงการซื้อนาฬิกาโรเล็กซ์ หากนาฬิกามีราคาที่ถูกเกินกว่าความเป็นจริง อาจเป็นไปได้ว่าเป็นนาฬิกาปลอม ทั้งนี้ นาฬิกาโรเล็กซ์เป็นสินค้าหรูหราที่ถูกประดิษฐ์ด้วยความละเอียดประณีต สมบูรณ์แบบ นาฬิกาประเภทนี้ไม่เคยมีราคาถูก นาฬิกาโรเล็กซ์ที่แพงที่สุดในโลกมีมูลค่าสูงกว่า 40 ล้านบาท ในขณะที่รุ่นที่ถูกที่สุดก็มีราคาร่วมๆ 2 แสนบาท  หากมีคนมาเสนอขายนาฬิกาโรเล็กซ์ให้คุณในระดับไม่เกิน 4,000 บาท คุณไม่จำเป็นต้องฟังคำอธิบายใดๆ จากผู้ขาย คุณสามารถฟันธงได้เลยว่ามีบางสิ่งบางอย่างผิดปกติเกิดขึ้นกับนาฬิกา หรือมันไม่ใช่ของแท้  อย่ายอมรับข้อแก้ต่างของผู้ขายที่ไม่มีความซื่อสัตย์ หากผู้ขายบอกเหตุผลที่ขายนาฬิกาโรเล็กซ์ในราคาถูก เพราะเก็บได้ หรือได้มาเป็นของขวัญ ให้คุณเดินหนีออกมาได้ทันที จงอย่าคาดหวังว่าจะโชคดี ซื้อนาฬิกาโรเล็กซ์ได้ในราคาถูก ถึงแม้ว่าบางครั้งคุณอาจรู้ว่าต้องดู และตรวจสอบตรงไหน แต่ก็ไม่อาจชี้ชัดได้ว่าเป็นนาฬิกาของแท้ หรือของปลอม ในกรณีนี้ ร้านขายเครื่องเพชรพลอย หรือคนขายนาฬิกาที่มีความรู้ และน่าเชื่อถือ สามารถช่วยคุณได้ โดยพวกเขามีวิธีตรวจสอบคุณภาพของนาฬิกาโดยที่คนทั่วไปไม่สามารถทำได้ หากคุณมีความสัมพันธ์ที่ดีกับผู้เชี่ยวชาญเหล่านี้ คุณอาจให้พวกเขาพิสูจน์ว่าเป็นนาฬิกาแท้หรือไม่โดยไม่มีค่าใช้จ่าย หรืออีกทางเลือก อาจใช้บริการประเมินราคาเครื่องเพชรพลอย เพื่อพิสูจน์ว่านาฬิกาของคุณเป็นของแท้หรือไม่ ซึ่งราคาอาจไม่ถูกนัก แต่ก็เป็นราคาที่พอรับได้หากเทียบกับมูลค่าของนาฬิกา  ยกตัวอย่างเช่น การบริการประเมินราคาเครื่องเพชรพลอยบางร้านในประเทศไทย อาจมีราคาอยู่ที่ประมาณ 2,000–3,000 บาทต่อเรือน หรือในกรณีที่การบริการประเมินราคาคิดเป็นรายชั่วโมง คุณสามารถนำยาฬิกาหลายเรือนเข้าไปให้ประเมินราคาในคราวเดียวได้ จงใช้บริการประเมินราคาที่คิดตามจำนวนชั่วโมงหรือตามจำนวนชิ้นเท่านั้น อย่าคิดใช้บริการที่คิดราคาตามเปอร์เซนต์มูลค่าของเครื่องเพชรพลอยที่เข้ารับการประเมิน นี่เป็นเทคนิคของพวกที่คิดหลอกเอาเงินเท่านั้น 
สังเกตเลขซีเรียลนัมเบอร์. หาสัญลักษณ์มงกุฎบนขีดบอกชั่วโมง 6 นาฬิกา. หาข้อความสลักภายในขอบของหน้าปัด. สัญลักษณ์มงกุฎบนหน้าปัดต้องมีคุณภาพสูง. สังเกตตัวอักษรบนหน้าปัดว่าถูกต้องสมบูรณ์ครบถ้วนหรือไม่. ระวังกล่องบรรจุนาฬิกาที่มีคุณภาพต่ำกว่ามาตรฐาน. ระวังสถานที่ลับๆ ล่อๆ เมื่อต้องซื้อนาฬิกาโรเล็กซ์. ระวังราคาที่ถูกจนน่าสงสัย. หากตรวจสอบทุกอย่างตามที่กล่าวมาแล้วยังไม่ได้ข้อสรุป ให้นำนาฬิกาของคุณไปให้ร้านขายเครื่องเพชรพลอยที่มีประสบการณ์ตรวจสอบ. จบ

https://www.wikihow.com/Tell-if-a-Rolex-Watch-is-Real-or-Fake https://www.wikihow.com/Tell-if-a-Rolex-Watch-is-Real-or-Fake
Checking for Minor Imperfections Judging the Seller's Authenticity